
              Nr.23/163/2004

AVIZ

asupra proiectului de Lege pentru aprobarea Ordonanţei Guvernului nr.94/2004 privind reglementarea unor măsuri financiare



În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2004, Comisia pentru industrii şi servicii a fost sesizată, spre dezbatere şi avizare în procedură de urgenţă, cu proiectul de Lege pentru aprobarea Ordonanţei Guvernului nr.94/2004 privind reglementarea unor măsuri financiare, transmis cu adresa P.L.x 567 din 22 septembrie 2004, înregistrată sub nr.23/163 din 22 septembrie 2004. Avizul urmează a fi transmis, conform hotărârii Biroului Permanent, Comisiei pentru buget, finanţe şi bănci.



Senatul a adoptat proiectul de lege în şedinţa din 20 septembrie 2004.



Camera Deputaţilor este Cameră decizională.



În raport de obiectul şi conţinutul său, proiectul de lege face parte din categoria legilor ordinare.



Potrivit prevederilor art.60 din Regulamentul Camerei Deputaţilor, comisia a dezbătut proiectul de lege, menţionat mai sus, în şedinţa din 29 septembrie 2004.



În urma dezbaterilor, cu unanimitate de voturi, membrii comisiei au hotărât avizarea favorabilă cu următorul amendament:



- "Punctul 4 al art.XXXII de la Secţiunea a 19-a a Capitolului II se abrogă."



Motivaţie: conform Legii nr.1/2004 şi angajamentelor asumate prin Capitolul 7 - "Agricultură", a fost înfiinţată Agenţia de Plăţi şi Intervenţie pentru Agricultură, Industrie Alimentară şi Dezvoltare Rurală în subordinea Ministerului Agriculturii, Pădurilor şi Dezvoltării Rurale, cu o schemă de personal aprobată, pentru 2004 - 2005 - 2006, prin ordin al ministrului agriculturii, pădurilor şi dezvoltării rurale. De aceea, posturile şi personalul Agenţiei nu pot fi preluate de la Ministerul Economiei şi Comerţului, aşa cum este prevăzut la punctul 4, pentru că nu se găsesc în subordinea acestui minister şi nici nu există temei legal pentru preluarea în viitor a acesteia, deoarece contravine prevederilor Legii nr.1/2004 privind înfiinţarea, organizarea şi funcţionarea Agenţiei de Plăţi şi Intervenţie pentru Agricultură, Industrie Alimentară şi Dezvoltare Rurală şi actului normativ de organizare şi funcţionare a Ministerului Economiei şi Comerţului.
                  p.PREŞEDINTE,                                        SECRETAR,

                      Ioan Bivolaru                                          Aurelia Vasile

Expert,

Silvia Vlăsceanu

